26 danske ungdomsatleter skal kæmpe mod verdenseliten på isen og i sneen i schweiziske Lausanne til ungdoms-OL, som begynder i morgen. Syv nordjyder er med.

Når ilden tændes på det nybyggede Vaudoise Aréna i Lausanne i morgen 9. januar klokken 20, så sættes det tredje ungdoms-OL i vintersport i gang. Danmark er repræsenteret i fem sportsgrene med 26 atleter. Og de nordjyske ishockey-talenter har i den grad sat deres præg for på ishockey-truppen. For ikke færre end syv af de 17 spillere på holdet er fra Nordjylland. Det drejer sig om Anton Ibman Stenbakken, Christopher Holm Mulberg , Magnus Remmer Mortensen , Oscar Fisker Mølgaard og Albert Uggerhøj Schioldan fra Frederikshavn. Og Aalborg er repræsenteret ved Jonas Karup Haugaard og Oliver Villadsen . Mikkel Sansone Øhrgaard, der er chef de misson for det danske hold i Lausanne, siger: - Med 26 atleter deltager Danmark til ungdoms-OL i vintersport med det største hold nogensinde. For alle de unge atleter vil det uden sammenligning være den største sportslige scene, som de har stået på, så det bliver spændende at følge, hvordan de reagerer på det pres, som naturligt følger med, når der sættes spot på dem, siger Mikkel Sansone Øhrgaard. Youth Olympic Games, som ungdoms-OL også kaldes, har samlet set deltagelse af 1.872 atleter i alderen 15-18 år fra 79 lande. For første gang til en olympisk event er der en kønsmæssig ligelig fordeling. Legene varer i 14 dage fra i morgen 9. til 22. januar.